N á v r h   

na skrátené legislatívne konanie o návrhu zákona, ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov
___________________________________________________________________________

      Návrh zákona, ktorým sa dopĺňa zákon Národnej rady Slovenskej republiky č. 92/1991 Zb. o podmienkach prevodu majetku štátu na iné osoby v znení neskorších predpisov vychádza z potreby riešenia problémov súvisiacich s prijatím zákona č. 302/2001 Z. z. o samospráve vyšších územných celkov (zákon o samosprávnych krajoch).

      Dôvodom na vyslovenie súhlasu na skrátené legislatívne konanie je predovšetkým zabezpečiť pri prechode niektorých pôsobností z orgánov štátnej správy na vyššie územné celky v súlade s § 6 zákona č. 302/2001 Z. z. aj adekvátne finančné prostriedky. Súčasné znenie zákona č. 92/1991 Zb. o podmienkach prevodu majetku štátu na iné osoby v znení neskorších predpisov toto neumožňuje. Zriadenie vyšších územných celkov je významným nástrojom decentralizácie štátnej správy. Nezabezpečenie finančných prostriedkov pre činnosť týchto vyšších územných celkov by štátu mohlo priniesť značné hospodárske škody.

      Vzhľadom na uvedenú skutočnosť je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa mení zákon č. 92/1991 Zb. o podmienkach prevodu majetku štátu na iné osoby v znení neskorších predpisov.